Nye farverige former for ecstasy er kommet på det europæiske marked, flere dør af en overdosis, og narkohandlen foregår i stigende grad på nettet, fremgår det af årsberetningen fra Det Europæiske Overvågningscenter for Narkotika og Narkotikamisbrug.

Men selvom interesseren for de hårdere stoffer synes at være stigende i Europa, ser det imidlertid anderledes ud i Danmark, hvor der de seneste år er set et fald i forbruget, fortæller Kari Grasaasen, der er chefkonsulent i Sundhedsstyrelsen.

»Stoffer som ecstasy, amfetamin og kokain bliver stadig mindre udbredt i Danmark. Modsat den generelle europæiske tendens, så har vi herhjemme set en halvering af forbruget blandt de unge under 25 fra 2000 og frem til i dag«.